## Izmjene Poslovnika državnog odvjetništva

### NN 141/2011 (7.12.2011.), Izmjene Poslovnika državnog odvjetništva

MINISTARSTVO PRAVOSUĐA

2837

Na temelju članka 28. stavka 2. Zakona o državnom odvjetništvu (»Narodne novine« br. 76/09, 153/09, 116/10, 145/10, 57/11 i 130/11), na prijedlog Glavnog državnog odvjetnika Republike Hrvatske, ministar pravosuđa donosi

IZMJENE

POSLOVNIKA DRŽAVNOG ODVJETNIŠTVA

Članak 1.

U Poslovniku državnog odvjetništva (»Narodne novine«, broj 156/09 i 61/11) u članku 135. stavci 3., 4 i 5. mijenjaju se i glase:

»Voditelj pisarnice odnosno upisničar će po nalogu državnog odvjetnika ili zamjenika koji je zadužen spisom u omotu osnovnog kaznenog spisa prilikom osnivanja spisa ili prije početka istrage odnosno provođenja dokaznih radnji, radi nesmetanog rada u tijeku prethodnog postupka oformiti dva istovjetna spisa. Za obje kopije spisa vodi se jedan popis podnesaka i otpravaka (obrazac broj 37 u prilogu) u koji se na način određen ovim Poslovnikom upisuju pismena koja se nalaze u spisu.

U prvi primjerak spisa se stavljaju originali primljenih pismena, te originali kasnije primljenih pismena kao i pismena sačinjena u državnom odvjetništvu, a u drugi primjerak spisa se stavljaju primljene kopije tih pismena, ako nema kopija preslike tih pismena sačinjene u pisarnici na koje se stavlja štambilj s tekstom »Ova preslika sačinjena je u pisarnici državnog odvjetništva« s potpisom voditelja pisarnice i datumom.

Ako u tijeku prethodnog postupka spis treba dostaviti sucu istrage radi održavanja dokaznog ročišta ili odlučivanja povodom prijedloga za određivanje istražnog zatvora ili žalbe dostavlja se prvi primjerak spisa, dok drugi spis ostaje u državnom odvjetništvu radi nesmetanog provođenja dokaznih i drugih radnji u državnom odvjetništvu.«

Članak 2.

U dodatku Poslovnika dosadašnji Obrazac broj 4 (čl. 232. Poslovnika) – Upisnik kaznenih prijava – maloljetni počinitelji kaznenih djela »KM-DO«, zamjenjuje se novim obrascem br. 4. (čl. 232. Poslovnika) – Upisnik kaznenih prijava – maloljetni počinitelji kaznenih djela »KM-DO« koji je sastavni dio ovih izmjena Poslovnika.

Članak 3.

Ove Izmjene Poslovnika državnog odvjetništva stupaju na snagu danom objave u »Narodnim novinama«.

Klasa: 710-01/11-02/8
Urbroj: 514-02-02-11-5
Zagreb, 24. studenoga 2011.

Ministar
Dražen Bošnjaković, v. r.

Obrazac broj 4. (čl. 232. Poslovnika) – Upisnik kaznenih prijava – maloljetni počinitelji kaznenih djela »KM-DO«.

![](dodatni/418281.jpg)

UPUTA ZA POPUNJAVANJE KAZNENOG UPISNIKA ZA MALOLJETNE POČINITELJE

U stupac br. 1 – upisuje se redni broj kaznene prijave. Bez obzira koliko je osoba prijavljeno u jednoj kaznenoj prijavi sve se upisuju pod jednim rednim brojem. Znači, ako je u jednoj prijavi prijavljeno više osoba, onda će se redni broj upisati u istom stupcu u sljedećem redu u koji se upisuje prva prijavljena osoba. Ostale osobe upisuju se u daljnje redove bez oznake rednog broja spisa. Sljedeća prijava dobiva novi broj koji se upisuje iza posljednje prijavljene osobe iz prijave pod prethodnim rednim brojem.

Ako u svezi s već upisanom prijavom budu naknadno prijavljene još neke osobe one se upisuju u upisnik iza posljednjeg već upisanog okrivljenog s naznakom »pripada rednom broju.....«. Kod rednog broja kome pripada takav novoprimljeni okrivljeni u stupcu »Napomena«, i to kod zadnjeg upisanog okrivljenika, stavlja se »novi prijavljeni iza rednog broja.....«.

U stupac br. 2 – upisuje se datum kada je prijava stigla u prijamnu službu državnog odvjetništva, odnosno to je datum identičan datumu s pečata zaprimljene prijave u državno odvjetništvo.

U stupac br. 3 – upisuje se prezime, ime i mjesto boravišta prijavitelja ili naziv službe, tijela ili pravne osobe koja dostavlja prijavu odvjetništvu, s naznakom broja i datuma tog podneska.

U stupac br. 4 – upisuje se stvarni prijavitelj kaznenog djela (oštećena osoba, pravna osoba i dr.) bez obzira što su oni prijavu dostavili policijskoj postaji.

U stupac broj 5. – upisuje se datum kada je prijava upisan u upisnik, to je u pravilu datum primitka ili dan kasnije, ali može biti i više dana u slučaju postupanja po članku 206. stavak 7. ZKP.

U stupac br. 6 – upisuje se broj svake prijavljene osobe počevši od broja 1, te zatim svaka sljedeća prijavljena osoba dobiva naredni broj sve do posljednjeg upisa u tekućoj godini. Ovim dobivamo točan broj prijavljenih osoba tijekom jedne godine.

U stupac br. 7 – upisuju se osnovni podaci o osumnjičeniku: prezime i ime, OIB ime roditelja, datum i mjesto rođenja, prebivalište, narodnost i državljanstvo. Obzirom na specifičnost maloljetničkog upisnika upisuje se i spol osumnjičenika oznakom »M« ili »Ž« (muško ili žensko), te zavod za socijalnu skrb u županiji na području na kojem maloljetnik prebiva.

U stupac br. 8 – upisuje se naziv škole koju maloljetnik pohađa, a ako je zaposlen njegovo zanimanje i naziv tvrtke. Ako je maloljetnik upućen u obrazovni proces, upisuje se zanimanje učenika. Ako se ne školuje niti ne radi upisuje se bez zanimanja i zaposlenja. Ovaj stupac nije strogo određen jer ima raznih varijanti, te se opisno označuje svaki pojedini slučaj (npr. napustio školovanje OŠ i sl.).

U stupac br. 9 – upisuju se podaci o oštećeniku i visini štete. Ako je kaznenim djelom oštećen građanin, upisuje se prezime i ime te osobe, ako je kaznenim djelom oštećena državna imovina, imovina poduzeća ili druge ustanove, upisuje se naziv tih pravnih osoba. Visina štete upisuje se u kunama.

U stupac br. 10 – upisuje se članak i stavak Kaznenog zakona ili nekog drugog zakona. Prilikom upisa prijave podatak o kaznenom djelu treba upisati običnom olovkom, a konačni upis kemijskom olovkom. Ako se jedna osoba pojavljuje kao počinitelj više kaznenih djela, u ovaj stupac treba upisati sva djela, i to tako da se na prvom mjestu upiše najteže kazneno djelo. Ispod upisa članka i stavka upisuje se datum kada je kazneno djelo počinjeno.

U stupac br. 11 – upisuje se datum i sat određivanja pritvora prema maloljetniku. Pod sat određivanja pritvora uzima se trenutak uhićenja.

U stupac br. 12 – upisuje se upisuje se datum određivanja istražnog zatvora samo za okrivljenika koji je pritvoren.

U stupac br. 13 – upisuje se datum određivanja mjera opreza.

U stupac br. 14 – upisuje se datum nalaganja ili provođenja izvida, kako u nalogu mora biti pravni osnova za provođenje to je potrebno upisati odgovarajući članak i stavak ZKP, te naziv tijela od kojeg se podaci traže, odnosno kojem se nalaže provođenje izvida. Ovdje se upisuju i potrebne obavijesti defektologa državnog odvjetništva.

U stupac br. 15 – upisuje se datum dovršenih odnosno zaprimljenih potrebnih obavijesti zatraženih u stupcu br. 10.

U stupac br. 16 – upisuje se datum kada je državni odvjetnik započeo provođenje dokazne radnje, osim prvog ispitivanja okrivljenika koje se upisuje u stupac br. 15. U sredinu stupca upisuje se i zaokružuje datum kada su dokazne radnje dovršene.

U stupac br. 17 – upisuje se datum kada je državni odvjetnik dalo nalog za provođenje dokazne radnje istražitelju, odnosno datum kada je sudac za mladež zakazao ispitivanje maloljetnika po članku 63. ZSM, kada je zakazao dokazno ročište, osim prvog ispitivanja okrivljenika koje se upisuje u stupac 15. U sredinu stupca upisuje se i zaokružuje datum kada su dokazne radnje dovršene ili dokazno ročište dovršeno uz to se upisuje se broj suda (KIR) pod kojim su vođene dokazne radnje.

U stupac br. 18 – upisuje se datum prvog ispitivanja okrivljenika od strane državnog odvjetnika bez obzira da li ga provodi državni odvjetnik ili istražitelj.

U stupac br. 19 – upisuje se kada je zakazano dokazno ročište, a ako je održano zaokružuje se.

U stupac br. 20 –upisuje se odgoda pokretanja postupka kada su maloljetniku naložene obveze

U stupac br. 21 do 26 – upisuje se odluka o odbačaju iz različitih temelje, i to u stupac 21. redovni odbačaj, u 22. po članku 28. KZ (beznačajno djelo), a u stupce 23. do 26. u ako je prijava odbačena iz razloga svrhovitosti.

U stupac br. 27 – upisuje se datum stavljanja neposrednog prijedloga za sankciju od strane državnog odvjetnika (bez provođenja pripremnog postupka).

U stupac br. 28 – upisuje se datum izdavanja naloga za pripremni postupak kao i datum njegove otpreme.

U stupac br. 29 – upisuje se datum završetka pripremnog postupka, prema bilješci državnog odvjetnika za mladež.

U stupac br. 30 – upisuje se trajanje pripremnog postupka, s tim da se izračuna trajanje pripremnog postupka u danima od datuma naloga do datuma dovršenog pripremnog postupka.

U stupce br. 31 do 34 upisuju se odluke o obustavi pripremnog postupka, a u stupce 35 do 38 prijedlog za sankciju. Pokraj datuma upisuje se točan naziv ili kratica izrečene odgojne mjere, kazne ili sigurnosne mjere.

U stupac br. 39 – upisuje se datum kada je spis ustupljen drugom državnom odvjetništvu na nadležno postupanje kao i naziv državnog odvjetništva kojem je spis ustupljen.

U stupac br. 40 – upisuje se vrijeme od prijama kaznene prijave iz stupca br. 2 do datuma odluke državnog odvjetnika u stupcima 31 – 38 (izraženo u danima).

U stupac br. 41 – upisuje se datum sjednice vijeća, a ako je održana zaokružuje se.

U stupce br. 42 – upisuje se datum izricanja kazne, odgojne mjere ili sigurnosne mjere, ili obustave po vijeću, ovisno o tome o kojoj se odluci radi, kao i poslovni broj suda (KM) pod kojim se spis vodi.

U stupac br. 43 – upisuje se datum podnošenja žalbe bilo od strane državnog odvjetnika ili od strane maloljetnika.

U stupac br. 44 – upisuje se datum i sadržaj odluke drugostupanjskog suda kao i broj pod kojim je predmet vođen.

U stupac br. 45 – upisuje se eventualno kasnija izmjena pravomoćne odluke suda i čiji je prijedlog za izmjenu ove odluke.

U stupac br. 46 – upisuje se vrsta vještačenja i tko je donio odluku o vještačenju.

U stupac br. 47 – upisuje se datum odluke o prekidu postupka.

U stupac br. 48 – upisuje se ako je spis nakon pripremnog postupka riješen spajanjem i slično (ustup ako je bio neriješen na kraju izvještajnog razdoblja i dr.)

U stupac br. 49 – upisuje se koliko je puta navedeni maloljetnik prijavljivan kao dijete odnosno kao osoba do 14 godina života, a isti podatak dobivamo uvidom u »KM-DO« upisnik.

U stupac br. 50 – upisuje se koliko je puta navedena maloljetna osoba prijavljivana kao počinitelj kaznenog djela prije ove kaznene prijave.

U stupac br. 51 – upisuje se naziv svih ranije izrečenih sankcija prema maloljetniku kao i broj spisa suda u kojem je ta sankcija izrečena.

U stupac br. 52 – upisuju se brojevi spisa iz upisnika tekuće godine bez obzira koliko puta je maloljetnik prijavljen.

U stupac br. 53 – upisuju se prijedlozi odnosno zahtjevi državnog odvjetnika za pokretanje nekog izvanprocesnog postupka s datumom i kratkim sadržajem zahtjeva, te naziv tijela kojem je upućen.

U stupac br. 54 – upisuju se razni drugi podaci kao npr. gdje se spis nalazi, razni rokovi, broj svežnja, stavljanje u arhiv, ustupanje na nadležnost i sl. Također se upisuje prezime zamjenika državnog odvjetnika kojem je ovaj spis dodijeljen s datumom primanja u rad

Ostalo, NN 141/2011-2837